LIETUVOS RESPUBLIKOS ŽEMĖS ŪKIO MINISTRAS

Į S A K Y M A S

DĖL VALSTYBĖS LĖŠOMIS FINANSUOJAMŲ MELIORACIJOS DARBŲ ŽEMĖS ŪKIO PASKIRTIES ŽEMĖJE SĄRAŠO IR ŠIŲ DARBŲ PRIORITETŲ

2005 m. gegužės 12 d. Nr. 3D-271

Vilnius

Vadovaudamasi Lietuvos Respublikos melioracijos įstatymo (Žin., 1993, Nr. 71-1326; 2004, Nr. 28-877) 7 straipsnio 1 dalimi ir siekdama, kad melioracijai skirtos valstybės lėšos būtų efektyviau ir taupiau naudojamos:

1. Tvirtinu valstybės lėšomis finansuojamų melioracijos darbų žemės ūkio paskirties žemėje sąrašą (pridedamas).

2. Nustatau tokius valstybės lėšomis finansuojamų melioracijos darbų prioritetus:

2.1. valstybės nuosavybės teise priklausančiuose melioracijos grioviuose esančių pralaidų, drenažo žiočių, slenksčių, kitų hidrotechninių statinių, sąnašų kaupimosi ir dugno išplovimo barų remontas, augalijos bei krūmų šalinimas;

2.2. potencialiai pavojingų tvenkinių hidrotechnikos statinių bei kitų valstybei nuosavybės teise priklausančių melioracijos sistemų avarinių hidrotechnikos statinių remontas (išskyrus tvenkinių hidrotechnikos statinių, išnuomotų hidroenergetikai, remontą);

2.3. valstybei nuosavybės teise priklausančių drenažo rinktuvų remontas ir rekonstravimas naudojamose žemės ūkio naudmenose. Pirmenybė teikiama darbams didesnio našumo žemėje, taip pat tiems žemės savininkams, kurie tinkamai prižiūri ir remontuoja jų nuosavybėje esančius melioracijos statinius;

2.4. valstybinėje žemėje esančių drenažo sistemų remontas ir rekonstravimas naudojamose žemės ūkio naudmenose.

3. Rekomenduoju savivaldybėms, atsižvelgiant į rajono melioracijos sistemų būklę ir šio įsakymo nuostatas, patvirtinti savivaldybės prioritetinių melioracijos darbų pagal konkrečius projektus sąrašus.

4. Pripažįstu netekusiu galios Lietuvos Respublikos žemės ūkio ministro 2004 m. sausio 22 d. įsakymą Nr. 3D-20 „Dėl valstybės lėšomis finansuojamų melioracijos darbų žemės ūkio paskirties žemėje sąrašo ir šių darbų prioritetų 2004 m.“ (Žin., 2004, Nr. 15-482).

ŽEMĖS ŪKIO MINISTRĖ	KAZIMIRA DANUTĖ PRUNSKIENĖ

PATVIRTINTA

Lietuvos Respublikos žemės ūkio ministro

2005 m. gegužės 12 d. įsakymu Nr. 3D-271

VALSTYBĖS LĖŠOMIS FINANSUOJAMŲ MELIORACIJOS DARBŲ ŽEMĖS ŪKIO PASKIRTIES ŽEMĖJE SĄRAŠAS

1. Valstybei nuosavybės teise priklausančių melioracijos statinių kompleksiniai remonto ir rekonstravimo darbai, įskaitant priešprojektinius tyrinėjimus, techninės-sąmatinės dokumentacijos sudarymą, jos ekspertizę, darbų techninę priežiūrą bei kitus su šių projektų įgyvendinimu susijusius darbus:

1.1. melioracijos grioviuose esančių pralaidų, drenažo žiočių, slenksčių, greitviečių, kitų hidrotechnikos statinių sąnašų kaupimosi ir dugno bei šlaitų išplovimo barų remontas, augalijos bei krūmų šalinimas;

1.2. potencialiai pavojingų tvenkinių hidrotechnikos statinių (išskyrus išnuomotų hidroenergetikai) eksploatavimas ir remontas;

1.3. rinktuvų remontas ir rekonstravimas;

1.4. polderių siurblinių, taip pat kitų sausinimo sistemų siurblinių eksploatavimas, šių sistemų melioracijos ir hidrotechnikos statinių remontas.

2. Valstybinėje žemėje esančių melioracijos sistemų bei statinių remontas ir rekonstravimas, įskaitant priešprojektinius tyrinėjimus, techninės-sąmatinės dokumentacijos sudarymą, jos ekspertizę ir darbų techninę priežiūrą.

3. Avarinių valstybei nuosavybės teise priklausančių melioracijos statinių remontas, neviršijant 15 proc. melioracijos darbams skirtų lėšų. (Pavieniams avariniams gedimams, kuriuos likviduojant būtų viršytas nustatytas 15 proc. lėšų limitas, pašalinti reikalingas ministerijos leidimas).

4. Bendro naudojimo pralaidų ir brastų įrengimas melioracijos grioviuose (jei suinteresuoti žemės naudotojai savo lėšomis parengia pagal nustatytus reikalavimus būtiną techninę-sąmatinę dokumentaciją), neviršijant 2 proc. melioracijos darbams skirtų lėšų.

5. Darbai, susiję su melioracijos sistemų statinių remontu ir rekonstravimu bei jų duomenų bazių eksploatavimu:

5.1. melioruotos žemės ir melioracijos statinių kompiuterinių bazių eksploatavimu bei šiems darbams reikalingos programinės įrangos savivaldybėse įsigijimas, koordinuojant VĮ Valstybiniam žemėtvarkos institutui;

5.2. techninių ir teisinių dokumentų, reikalingų žemės ūkio paskirties hidrotechnikos kompleksų panaudojimo hidroenergetikai, parengimas, įskaitant šių statinių inventorizavimą ir teisinį registravimą;

5.3. melioracijos projektinės dokumentacijos analoginės medžiagos skenavimas ir archyvavimas;

5.4. skenuotos melioracijos projektinės planinės medžiagos susiejimas LKS-94 koordinačių sistemoje M 1:2000 ir duomenų bazės kūrimas pagal MelGis specifikaciją;

5.5. žemių melioracinės būklės M 1:10000 duomenų parengimas kadastro vietovėms;

5.6. žemės kadastro vietovių ir savivaldybių teritorijų melioracinės būklės ir apleistų žemių žemėlapių spausdinimas bei melioracijos būklės žemėlapių pertvarkymas į tarptautiniame tinklalapyje panaudojimo standartą;

5.7. Žemės ūkio ministerijos aprobuotų melioracijos programų, techninių-ekonominių normatyvų, naujų melioracijos darbų technologijų rengimas;

5.8. eksperimentinių objektų (darbų), reikalingų normatyviniams dokumentams parengti arba patikslinti, taip pat naujoms medžiagoms ir melioracijos darbų technologijoms diegti, statyba (vykdymas).

______________